**Harry Cohn** (født 23. juli 1891, død 27. februar 1958) var en amerikansk filmprodusent og studiosjef for Columbia Pictures.

Tidlig liv
----------

Cohn ble født 23. juli 1891 i New York. Hans far, Joseph Cohn, var tysk-jødisk og drev en skredderforretning på Upper East Side, mens hans mor, Bella Cohn, var russisk-jødisk. Cohn hadde to eldre brødre, Max og Jack, og en yngre bror, Nathan. I likhet med broren Jack, sluttet Cohn på skolen da han var rundt 13 år gammel. Mens broren fikk seg arbeid hos Independent Moving Pictures, som senere ble Universal Pictures, da han var 19 år gammel, startet ikke Cohn sin karriere innen film før han var i slutten av 20-årene. Han arbeidet først som sporvognfører og som promoterer for en partiturtrykker.

Karriere
--------

I 1920 stiftet Cohn filmselskapet CBC Film Sales Corporation, sammen med broren Jack Cohn og Joe Brandt. Initialene stod for Cohn, Brandt og Cohn. Cohn ledet selskapets filmproduksjon i Hollywood, mens broren og Brandt, som var administrerende direktør, hadde ansvar for det forretningsmessige i New York. Selskapet endret navn til Columbia Pictures i 1924, men det opprinnelige navnet ble brukt for å distribuere Columbias filmer de neste tre årene. I 1932 solgte Brandt sin andel i selskapet til Cohn-brødrene. Harry Cohn overtok lederstillingen.

Columbia hadde problemer med å bli kvitt merkelappen som et B-filmstudio, men dette endret seg med komedien *Det hendte en natt* (1934), regissert av Frank Capra. Filmen ble den første som vant Oscar for beste film, beste regi, beste mannlige og kvinnelige hovedrolle og beste filmatisering. Filmselskapet utvidet tilbudet sitt med kortfilmer, seriefilmer, reiseprogrammer, sportsklipp og tegnefilmer. Det ble også laget noen storproduksjoner hvert år, blant annet *Tapte horisonter* (1937), *Mr. Smith kommer til Washington* (1939), *The Jolson Story* (1946), *Gilda* (1946) og *Det kan hende overalt* (1949).

Cohn brukte gjerne veletablerte skuespillere som trakk publikum i 
Columbias filmer, inkludert Cary Grant, Katharine Hepburn, Humphrey Bogart, Margaret O'Brien, Dorothy Lamour og Mickey Rooney. Columbias egne filmstjerner hadde som regel steget i gradene fra småroller, deriblant Rita Hayworth, Larry Parks, Julie Bishop, Lloyd Bridges, Bruce Bennett og Jock Mahoney. Enkelte av Columbias produsenter og regissører hadde også steget i gradene fra stillinger som skuespillere, manusforfattere, musikere og assisterende regissører.

Privatliv
---------

Cohn giftet seg med Rose Barker 18. september 1923. Ekteparet ble skilt i 1941. Den 31. juli samme året giftet Cohn seg med skuespillerinnen Joan Perry, som han var gift med frem til sin død. I 1943 fikk de datteren Jobella, som døde kort tid etter fødselen. Ekteparet fikk deretter sønnene John og Harry jr. Senere adopterte de datteren Catherine. Den 27. februar 1958 fikk Cohn et hjerteinfarkt, da han var på Arizona Biltmore Hotel i Phoenix i Arizona. Han døde i ambulansen på vei til sykehuset. Cohn er gravlagt på Hollywood Forever Cemetery i Los Angeles.

Referanser
----------

1. 1 2  Dick 2009, s. 18. sfn error: no target: CITEREFDick2009 (help)
2. 1 2  Gabler 2010, s. 155. sfn error: no target: CITEREFGabler2010 (help)
3. ↑  Capra 1971, s. 82. sfn error: no target: CITEREFCapra1971 (help)
4. ↑  Dick 2009, s. 34–35. sfn error: no target: CITEREFDick2009 (help)
5. 1 2  Dick 2009, s. 41. sfn error: no target: CITEREFDick2009 (help)
6. ↑  Dick 2009, s. 56. sfn error: no target: CITEREFDick2009 (help)
7. ↑  Blottner 2011, s. 6. sfn error: no target: CITEREFBlottner2011 (help)
8. ↑  King 2013. sfn error: no target: CITEREFKing2013 (help)
9. ↑  Dick 2009, s. 30. sfn error: no target: CITEREFDick2009 (help)
10. ↑  Blottner 2011, s. 7. sfn error: no target: CITEREFBlottner2011 (help)
11. 1 2  Dick 2009, s. 187. sfn error: no target: CITEREFDick2009 (help)
12. 1 2  Eugene Register-Guard 1958. sfn error: no target: CITEREFEugene\_Register-Guard1958 (help)

Litteratur
----------

**Bøker**

* Blottner, Gene (2011). *Columbia Pictures Movie Series, 1926-1955: The Harry Cohn Years* **(engelsk)**. McFarland. ISBN 978-0786486724.
* Capra, Frank (1971). *The Name Above the Title: An Autobiography* **(engelsk)**. Bantam Books.
* Dick, Bernard F. (2009). *The Merchant Prince of Poverty Row: Harry Cohn of Columbia Pictures* **(engelsk)**. University Press of Kentucky. ISBN 978-0813193236.
* Gabler, Neal (2010). *An Empire of Their Own: How the Jews Invented Hollywood* **(engelsk)**. Knopf Doubleday Publishing Group. ISBN 978-0307773715.

**Aviser**

* King, Susan (14. november 2013). «'It Happened One Night' overcame tough odds to become a classic». *Los Angeles Times* **(engelsk)**. Arkivert fra originalen 26. mars 2016. Besøkt 26. mars 2016.
* «Death Takes Film Magnate Harry Cohn». *Eugene Register-Guard* **(engelsk)**. 28. februar 1958.

Eksterne lenker
---------------

* (en) Harry Cohn på Internet Movie Database Rediger på Wikidata

* (en) Harry Cohn hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Geni **·** WikiTree **·** VIAF **·** GND **·** LCCN **·** ISNI **·** SUDOC **·** BNE
 |